**Etiske retningsliner for Vest-Agder Ungdomslag**

**1. Likeverd og inkludering:** Alle tillitsvalde og evt. tilsette i Vest-Agder UL skal vise respekt for alle menneske, uavhengig av alder, etnisitet, kjønn, kjønnsidentitet og kjønnsuttrykk, seksuell orientering, religion, livssyn, politisk overtyding eller funksjonshemming. Vest-Agder UL tek avstand frå alle former for negativ diskriminering, rasisme, trakassering og mobbing. Vest-Agder UL jobbar for at alle unge skal inkluderast i organisasjonen.

**2. Respekt for integritet og grenser for andre:** Vest-Agder UL skal vere ein trygg organisasjon der integritet og grenser for den enkelte blir respektert. Seksuell trakassering, seksuell overskridande åtferd og seksuelle overgrep kan ikkje aksepterast. Alle tillitsvalde og evt. tilsette må kjenne til og fylgje retningslinene for eit trygt ungdomslag.

**3. Rolleforståing:** Alle tillitsvalde og evt. tilsette skal vere klår over den makt og påverknad dei har i forhold til andre både i og utanfor organisasjonen, og ikkje misbruke den tilliten dei har i kraft av sitt verv eller si stilling. Tilsette og tillitsvalde skal ikkje utsetje seg sjølv eller andre for fare når dei opptrer på vegner av Vest-Agder UL.

**4. Habilitet:** Den som deltek i handsaming av ei sak i styret, sekretariatet eller andre organ i Vest-agder UL skal sjølv vurdere sin eigen habilitet i saka. Ein person er inhabil og skal ikkje delta i sakshandsaminga dersom vedkomande har nært slektskap eller forhold til nokon av partane med eigeninteresse i utfallet av saka.

**5. Representasjon:** Det er viktig at tilsette og tillitsvalde som representerer Vest-Agder UL syter for å oppretthalde tilliten og omdømmet til lokallaget ved å opptre ansvarleg ovanfor medlemene. Alle på oppdrag i regi av Vest-Agder UL må fylgje dei etiske retningslinene og utvise kulturell sensitivitet og fylgje norsk lov, menneskerettane og gjeldande lover og reglar.

**6. Økonomisk ansvar:** Alt arbeid skal utførast ærleg, utan uheiderlege føremål eller korrupsjon. Det skal vere ein ansvarleg forvaltning av lokallagsorganisasjonen, offentlege midlar og administrasjon av økonomiske midlar. Alle tilsette og tillitsvalde pliktar å gjere seg kjende med dei gjeldande retningslinene for økonomi og forvaltning knytt til sitt arbeidsområde og verv.

**7. Open og konfidensiell:** Vest-Agder UL skal vere opne om vedtak og prosessar. Protokollar, referat og vedtak skal som hovudregel gjerast tilgjengeleg for lokallaga. Når eit organ handsamar saker som inneheld sensitiv informasjon, kan organet vedta teieplikt for å sikre at saka blir verande konfidensiell. Endringar i desse retningslinene skal vedtakast på årsmøtet i Vest-Agder UL med alminneleg fleirtal.

**Brot på retningslinene:** Brot på dei etiske retningslinjene skal meldast til styreleiar og kan medføre sanksjonar etter vurdering av kor alvorleg det er. Vest-Agder UL fylgjer LNU sine varslingsrutinar.

Dersom tillitsvalde eller tilsette bryt dei etiske retningslinene til Vest-Agder UL, kan fylkesstyret fatte vedtak om disiplinærtiltak. Slike vedtak kan ankast til årsmøtet i Vest-Agder UL. Mindre brot kan sanksjonerast med munnleg eller skriftleg åtvaring, utestenging frå arrangement eller oppmoding om å gå ifrå vervet sitt. Alvorlege brot kan sanksjonerast med suspensjon eller eksklusjon.